A Bizottság határozata

(1994. május 20.)

a 90/675/EGK tanácsi irányelv alapján harmadik országokból behozott egyes termékszállítmányok fizikai ellenőrzésének csökkentett gyakoriságáról

(94/360/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 92/118/EGK irányelvvel [1] módosított, a Közösségbe harmadik országokból érkező termékek állat-egészségügyi ellenőrzésének szervezésére irányadó elvek megállapításáról szóló, 1990. december 10-i 90/675/EGK tanácsi irányelvre [2] és különösen annak 8. cikke (3) bekezdésére,

mivel a harmadik országokból behozott termékek ellenőrzésének gyakoriságát a 90/675/EGK irányelv 8. cikke (3) bekezdése szerint, a tagállamok tapasztalatai, valamint a Közösségben a közegészségügyre és az állategészségügyre jelentett veszély alapján csökkenteni kell;

mivel egyes harmadik országok esetén, amelyekkel a Közösség egyenértékűségi megállapodást kötött, egyes termékeknél csökkenteni lehet a fizikai ellenőrzések gyakoriságát, figyelembe véve többek között az állatbetegségek esetén alkalmazandó regionalizációs elvet és más közösségi állat-egészségügyi elveket;

mivel a fizikai ellenőrzések gyakoriságának csökkentésére minden tagállam hatáskörrel rendelkezik; mivel a gyakoriság csökkentését úgy kell végrehajtani, hogy az egyes importőrök ne láthassák előre, hogy egy adott szállítmány esetében sor kerül-e fizikai ellenőrzésre;

mivel szükség van a csökkentés mértékének a Bizottság vagy a tagállamok által az ellenőrzések határállomásokon történő végrehajtásáról szerzett adatok alapján végzett rendszeres ellenőrzésére;

mivel a tagállamoknak azonnal tájékoztatniuk kell a Bizottságot, ha az ellenőrzések kimutatják, hogy a termékek nem felelnek meg az előírt követelményeknek, vagy ha bármilyen más szabálytalanságot tárnak fel;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 90/675/EGK irányelv 8. cikke (3) bekezdésének alkalmazása során a tagállamok az e határozat I. mellékletében említett harmadik országokból származó termékek fizikai ellenőrzésének gyakoriságát csökkentik, amennyiben, az EGT-megállapodás sérelme nélkül, határozatot hoztak a következők létrehozásáról:

- a jóváhagyott harmadik országok listája,

- a jóváhagyott (állat-egészségügyi és közegészségügyi) üzemek listája, és

- az (állat-egészségügyi és közegészségügyi) bizonyítványminta.

(2) A II. mellékletben említett harmadik országok esetén a fizikai ellenőrzések szintje, melyet az egyes tagállamoknak az azonos csoportba tartozó termékszállítmányokra kell alkalmazniuk, ebben a mellékletben kerül megállapításra.

(3) Az (1) és (2) bekezdést a 90/675/EGK irányelv 15. és 19. cikkének sérelme nélkül kell alkalmazni.

Amennyiben a tagállamok a 90/675/EGK irányelv 15. cikke szerinti intézkedéseket alkalmazzák, a helyzetet sürgősen felül kell vizsgálni a 90/675/EGK irányelv 23. cikke szerinti eljárással összhangban; ebből a célból az érintett tagállamok haladéktalanul tájékoztatják a Bizottságot és a többi tagállamot, különös tekintettel e határozat 3. cikke (3) bekezdése második albekezdésének végrehajtására.

2. cikk

A tagállamok úgy szervezik meg a fizikai ellenőrzéseket, hogy az importőrök ne láthassák előre, hogy egy adott szállítmány esetében sor kerül-e fizikai ellenőrzésre.

3. cikk

(1) A tagállamok biztosítják, hogy a 94/24/EK bizottsági határozatban [3] felsorolt határellenőrzési pontok legalább az ellenőrzéstől számított 18 hónapon át megőrizzék az e határozat III. mellékletével összhangban behozott termékszállítmányok ellenőrzéséről vezetett kimutatást. Ez tartalmazza azokat a szállítmányokat is, melyek szabad forgalmazását nem engedélyezték a Közösségben. Az egyes tagállamok központi állat-egészségügyi hatóságai 1994. szeptember 1. előtt és azt követően 6 havonta megküldik a Bizottságnak az ellenőrzések eredményeit a III. mellékletben szereplő minta szerinti kimutatásban.

(2) A Bizottság az (1) bekezdésben említett kimutatás alapján jelentést nyújt be az Állat-egészségügyi Állandó Bizottság részére, az elvégzett ellenőrzések értékeléséhez.

(3) A Bizottság a (2) bekezdésben említett jelentés alapján először 1994. október 1-jén, majd évente kétszer felülvizsgálja az I. és II. mellékletben megállapított gyakoriságokat.

A Bizottság, a tagállamok kérésére vagy saját kezdeményezésére, a 90/675/EGK irányelv 23. cikke szerinti eljárással összhangban felülvizsgálja az e határozat I. és II. melléklete szerinti gyakoriságokat, figyelembe véve a 90/675/EGK irányelv 8. cikke (3) bekezdésében megállapított kritériumokat, valamint a regionalizációs elv és más közösségi állat-egészségügyi elvek alkalmazását.

(4) Amennyiben az állat-egészségügyi ellenőrzések olyan szabálytalanságokat tárnak fel, amelyek súlyos állat- és közegészségügyi következményekkel járnak, a tagállamok haladéktalanul tájékoztatják erről a Bizottságot.

4. cikk

Az e határozat I. melléklete szerinti termékszállítmányok fizikai ellenőrzésének gyakoriságát a 91/118/EGK irányelv fizikai ellenőrzésekkel kapcsolatos rendelkezéseinek, illetve bármely, ezen irányelv alapján készített bizottsági határozat vagy más közösségi jogszabály rendelkezéseinek sérelme nélkül kell meghatározni.

5. cikk

Amennyiben a fizikai ellenőrzések gyakoriságát állat-egészségügyi egyenértékűségi megállapodásról szóló tanácsi határozat már meghatározza, a Bizottság ezt a gyakoriságot a II. mellékletben tünteti fel.

6. cikk

Ezt a határozatot módosítani kell, amint a Tanács a 90/675/EGK irányelv megfelelő módosításait elfogadja.

7. cikk

Ez a határozat 1994. október 1-jén lép hatályba.

A 3. cikk az e határozat kihirdetését követő 15. napon lép hatályba.

8. cikk

Ennek a határozatnak a tagállamok a címzettjei.

Kelt Brüsszelben, 1994. május 20-án.

a Bizottság részéről

René Steichen

a Bizottság tagja

[1] HL L 62., 1993.3.15., 49. o.

[2] HL L 373., 1990.12.31., 1. o.

[3] HL L 18., 1994.1.21., 16. o.

--------------------------------------------------

I. MELLÉKLET

AZ 1. CIKKBEN EMLÍTETT TERMÉKCSOPORTOK ÉS AZ EGYES TAGÁLLAMOK ÁLTAL A HARMADIK ORSZÁGOKBÓL BEHOZOTT TERMÉKEKRE ALKALMAZANDÓ FIZIKAI ELLENŐRZÉSEK GYAKORISÁGA

Termékcsoportok | A fizikai ellenőrzések gyakorisága |

I.Kategória

1.Friss hús, beleértve a belsőségeket és a 92/5/EGK tanácsi irányelvben meghatározott szarvasmarha-, juh-, kecske-, sertés- és lóhúskészítményeket | 20 % |

2.Légmentesen zárt tartályokban szobahőmérsékleten eltartható halkészítmények, friss és fagyasztott hal és száraz és/vagy sózott halászati termékek |

3.Egész tojás |

4.Disznózsír és kiolvasztott zsír |

5.Tisztított állati belek |

6.Tenyésztojás |

II.Kategória

1.Baromfihús és baromfikészítmények | 50 % |

2.Nyúlhús, vadhús (vadonélő/tenyésztett) és azok feldolgozásai |

3.Emberi fogyasztásra szánt tej és tejtermékek |

4.Tojástermékek |

5.Emberi fogyasztásra szánt feldolgozott állati fehérje |

6.Az 1. és 2. kategórián kívüli egyéb halászati termékek és kéthéjú kagylók |

7.Méz |

III.Kategória

1.Sperma | Minimum 1 % Maximum 10 % |

2.Embrió |

3.Trágya |

4.Tej és tejtermék (nem emberi fogyasztásra szánt) |

5.Zselatin |

6.Békacomb és csiga |

7.Csont és csontkészítmények |

8.Nyersbőr és bőrök |

9.Sörte, gyapjú, szőr és toll |

10.Szarv, szarvból készült termékek, pata és patából készült termékek |

11.Méhészeti termékek |

12.Vadásztrófeák |

13.Feldolgozott eledel kedvtelésből tartott állatok számára |

14.Alapanyag kedvtelésből tartott állatok eledele számára |

15.Gyógyszerészeti célú alapanyagok, vér, vérkészítmények, mirigyek és szervek |

16.Vérkészítmények technikai célra |

17.Kórokozók |

18.Széna és szalma |

--------------------------------------------------

II. MELLÉKLET

HARMADIK ORSZÁGOK LISTÁJA ÉS AZ 5. CIKK SZERINTI FIZIKAI ELLENŐRZÉSEK GYAKORISÁGA

--------------------------------------------------

III. MELLÉKLET

+++++ TIFF +++++

--------------------------------------------------